Keld Albrechtsen (EL), 2000-05-04:
I Holland skriver aviserne om Danmark, fordi man er blevet opmærksom på, at Danmark er et land, hvor flygtninge og indvandrere ikke behandles godt nok.
Indenrigsministeren forsøger at gøre noget ved det ved at skrive nogle artikler, og jeg vil håbe, hun også gør noget ved det herhjemme i Danmark, for ellers vil det nok ikke hjælpe ret meget at skrive en masse artikler. En af de ting, hun ifølge Information i dag har skrevet i et debatindlæg i en række hollandske aviser, er: Er Danmark uden en eneste moské?
Det spørgsmål stiller indenrigsministeren, fordi det er det indtryk, man får, når man læser hollandske aviser.
Nu er der jo moskeer i Danmark, det er der jo, men hvorfor får man af den hollandske presse det indtryk, at der overhovedet ikke er en eneste moské i Danmark?
Jo, det gør man beklageligvis, fordi der hele tiden kommer nyheder om situationen i Danmark, hvor det siges, at vi ikke behandler flygtninge og indvandrere godt nok, og så skal indenrigsministeren altså til at forklare, at der trods alt er moskeer i Danmark, og at der trods alt er en vis ytrings- og religionsfrihed i Danmark.
Men nemt er det jo ikke at få lov til at bygge en moské i Danmark.
Det ved vi jo alle sammen godt, så jeg synes, artiklen i Information i dag giver stof til eftertanke, også i forbindelse med denne debat.
Når debatten handler om, hvor meget vi skal kæmpe for menneskerettighederne, herunder religionsfriheden, ude i verden, er det jo nok også på sin plads lige et øjeblik at vende blikket indad og efterforske, om vi selv på alle punkter lever op til de standarder, som vi - naturligvis med god ret - forlanger, at alle andre skal efterleve, og her vil jeg bare i stilfærdighed gøre opmærksom på, at Danmarks internationale anseelse altså er for nedadgående og desværre ikke helt uden grund. Jeg ville ønske, jeg kunne sige, at det bare var en smædekampagne, som var iværksat af international presse.
Jeg er meget enig med hr. Per Stig Møller, når han siger, at hvis man først begynder at pille ved en af de fundamentale menneskerettigheder, ryger de alle sammen, fordi menneskerettighederne er og forbliver udelelige.
Alene af den grund er religionsfriheden en udelelig part af den samlede tros- og tænkefrihed, som er et grundelement i menneskerettighederne.
Forsamlingsfriheden og retten til at organisere sig omkring de tanker og den tro, man har, må aldrig anfægtes.
Men tilsvarende er jeg selvfølgelig fuldstændig lige så enig med de ordførere, som har fremhævet, at der også er en anden menneskeret, nemlig friheden for tvang, frihed for f.eks. religiøs tvang, frihed for mennesker til ikke at blive underlagt fundamentalistisk lovgivning, som vi jo desværre i forbindelse med alle de store religioner ser blive udøvet i religionens navn rundtomkring i verden, det være sig i amerikanske delstater, i fundamentalistiske republikker osv. osv.
Derfor er det selvfølgelig glædeligt, at så mange partier i dag har kunnet enes om at fremsætte et forslag til vedtagelse, der jo fundamentalt set er en bekendelse til menneskerettighederne.
Forslaget er i den forstand enkelt og godt, og derfor vil det også være pinligt til det næsten ubærlige, hvis det skulle vise sig, at der er et parti her i Tinget, som kan få sig selv til at stemme imod det forslag.
Det ville jo bare gøre indenrigsministerens opgave i det hollandske endnu mere umulig, så derfor håber jeg, at hr. Peter Skaarup kan gå herop og meddele, at der trods alt - trods alt - er en nedre grænse, og at den går dér, at man trods alt vil sætte fingeren på den grønne knap, når forslaget til vedtagelse kommer til afstemning.
Det håber jeg at hr. Peter Skaarup vil bekræfte.